ΓΡΑΠΤΗ ΕΡΩΤΗΣΗ E-3101/96 υποβολή: Graham Mather (PPE) προς την Επιτροπή (18 Νοεμβρίου 1996)

Θέμα: Πολιτική καθυστέρησης πληρωμών εκ μέρους της Επιτροπής

Η τρέχουσα πολιτική πληρωμών της Επιτροπής απαιτεί να εξωφλεί η τελευταία όλα τα τιμολόγια εντός 60 ημερών. Σημειώθηκαν ωστόσο πολλές περιπτώσεις όπου η Επιτροπή δεν εξώφλησε τα τιμολόγια εντός της προθεσμίας αυτής. Έχω πληροφορηθεί για μία συγκεκριμένη περίπτωση όπου η Επιτροπή όχι μόνο δεν εξώφλησε το τιμολογιο εντός 60 ημερών, αλλά και απαξίωσε να ενημερώσει την ενδιαφερόμενη εταιρία για το λόγο που δεν έπραξε τούτο.

Πολλές από τις εταιρίες που έχουν συμβάσεις με την Επιτροπή χρειάζονται μία σταθερή και εγγυημένη ροή πληρωμών για να παράσχουν τις υπηρεσίες τους.

Θα μπορούσε να αναφέρει η Επιτροπή εάν σχεδιάζει να αναθεωρήσει την πολιτική αυτή; Θα μπορούσε επίσης να αναφέρει εάν σχεδιάζει να θεσπίσει μία πολιτική αποζημιώσεων για καθυστερημένες πληρωμές σύμφωνα με την ίδια της τη Σύσταση της 12ης Μαΐου 1995 95/198/ΕΚ ((EE L 127 της 10.6.1995, σελ. 19. )). Η σύσταση αυτή και η γνωμοδότηση του Κοινοβουλίου που ακολούθησαν αναγνωρίζουν το δικαίωμα των πιστωτών να λαμβάνουν τόκους υπερημερίας και άλλες αποζημιώσεις για βλάβες λόγω καθυστερημένων πληρωμών.

Απάντηση του κ. Liikanen εξ ονόματος της Επιτροπής (15 Ιανουαρίου 1997)

Η Επιτροπή συμμερίζεται τη γνώμη του Αξιότιμου Μέλους του Κοινοβουλίου σύμφωνα με την οποία όλες οι εταιρίες που έχουν συμβατικές σχέσεις με την Επιτροπή έχουν το δικαίωμα να αναμένουν ότι οι πληρωμές που τους οφείλονται θα εκτελεστούν με τους καλύτερους όρους σε ότι αφορά την ταχύτητα και την αξιοπιστία. Η Επιτροπή μεριμνά πράγματι ώστε να εκτελούνται οι πληρωμές εντός μιας προθεσμίας 60 ημερών, από την ημερομηνία παραλαβής του τιμολογίου, το οποίο θα πρέπει να συντάσσεται δεόντως και να υποβάλλεται σύμφωνα με τις συμβατικές ρήτρες που έχουν συμφωνηθεί μεταξύ των μερών.

Η Επιτροπή καλεί το Αξιότιμο Μέλος του Κοινοβουλίου να της κοινοποιήσει την συγκεκριμένη περίπτωση που υπαινίσσεται και στην οποία δεν έχει πιθανότατα τηρηθεί η προθεσμία των 60 ημερών.

Οι διαδικασίες εντολής και εκτέλεσης των πληρωμών που εφαρμόζει η Επιτροπή αποτέλεσαν αντικείμενο ιδιαίτερης προσοχής και υποβλήθηκαν κατά το τελευταίο διάστημα σε πολλές τροποποιήσεις οι οποίες είχαν πολύ θετική επίπτωση ως προς τη μείωση των προθεσμιών. Έτσι οι εντέλουσες υπηρεσίες ενημερώνουν συστηματικά, στην εφαρμογή Sincom, για την ημερομηνία παραλαβής των τιμολογίων, πράγμα που επιτρέπει να γνωρίζουν πραγματικά τις προθεσμίες για την πληρωμή των τιμολογίων αυτών.

Η Επιτροπή χρησιμοποιεί τώρα, για την εκτέλεση των πληρωμών της, το δίκτυο Swift και τη διαδικασία εντολής πληρωμών, θεώρησης και λογιστικής επικύρωσης - τριών σταδίων του κυκλώματος έγκρισης που απαιτείται από τη νομοθεσία - διαδικασίας που και αυτή είναι αυτοματοποιημένη σε μεγάλο βαθμό εφόσον τα έντυπα έγγραφα - τα οποία κυκλοφορούν ακόμα ως στήριξη των αποδεικτικών στοιχείων - δεν απαιτούν πλέον υπογραφές 7 μόνο οι ηλεκτρονικές επικυρώσεις στο Sincom είναι αυθεντικές.

Η Επιτροπή δημιούργησε ακόμα, για τη διευκόλυνση και βελτίωση της εντολής των πληρωμών αυτών, ένα «αρχείο τρίτων» που αναφέρει τα εταιρικά και τραπεζικά στοιχεία όλων των δικαιούχων των πληρωμών. Η συστηματική προσφυγή στο αρχείο αυτό, δεν επιταχύνει μόνο τη διαδικασία εντολής πληρωμών - στο βαθμό που δεν απαιτείται πλέον η επαναλαμβανόμενη εισαγωγή όλων των στοιχείων για κάθε πληρωμή, δεδομένου ότι η εισαγωγή ενός απλού κωδικού είναι επαρκής για τον εντοπισμό του δικαιούχου - αλλά διασφαλίζει επίσης την φερέγγυα και ταχεία εκτέλεση μέσω του τραπεζικού κυκλώματος.

Η Επιτροπή προβαίνει τακτικά στις ανωτέρω ενέργειες ανάλογα με τις προθεσμίες εκτέλεσης. Έτσι, για το οικονομικό έτος 1995, διαπιστώθηκε για όλες τις πληρωμές της Επιτροπής, ότι η μέση προθεσμία εκτέλεσης - η οποία υπολογίζεται μεταξύ της στιγμής παραλαβής του τιμολογίου και της ημερομηνίας χρέωσης του λογαριασμού της Επιτροπής - ήταν 37 ημέρες, στις οποίες υπολογίζονται η εκκαθάριση του τιμολογίου από τον διατάκτη (26 ημέρες), θεώρηση του δημοσιονομικού ελεγκτή (6 ημέρες), λογιστική επικύρωση και πρώτη υπογραφή (3 ημέρες) και δεύτερη υπογραφή και αποστολή στην τράπεζα (2 ημέρες). Αποδείχθηκε επίσης ότι, για το ίδιο οικονομικό έτος 1995, 84% των πληρωμών εκτελέστηκαν εντός προθεσμίας μικρότερης ή ίσης των 60 ημερών, 9% μεταξύ 60 και 90 ημερών, και 7% σε περισσότερο από 90 ημέρες.

Η Επιτροπή εκτίμησε ότι τα αποτελέσματα αυτά θα μπορούσαν να τελειοποιηθούν περισσότερο και προτίθεται να ελέγξει, με την βοήθεια των μέσων που διατίθενται στο Sincom, το σύνολο των προθεσμιών πληρωμής και να ενεργήσει με τρόπο ώστε το 95% τουλάχιστον των εντολών πληρωμής να εκτελούνται εντός προθεσμίας 60 ημερολογιακών ημερών από την πρώτη καταχώρηση της αίτησης πληρωμής.

Για να μη γίνεται συστηματική προσφυγή στην πληρωμή τόκων υπερημερίας - για τους οποίους εξάλλου δεν υπάρχουν πάντα διαθέσιμοι πόροι - η Επιτροπή καταβάλλει προσπάθειες προκειμένου όλες οι πληρωμές της να εκτελούνται εντός προθεσμιών που θα είναι αποδεκτές από τους συμβατικούς εταίρους της.